**Tulumaksuseaduse ja kaitseväeteenistuse seaduse muutmise seaduse muutmise seaduse eelnõu seletuskiri**

**1. Seaduse eesmärk ja sissejuhatus**

Eelnõu eesmärk on majanduskriisi ajal riigieelarve tulusid vähendavate ja seetõttu puudujääki suurendavate muudatuste (nn väljamõeldud maksuküüru kaotamise) edasilükkamine aastasse 2028, mis võimaldab vahepealsetel aastatel laekuvaid summasid (kuni 500 miljonit eurot aastas) kasutada peamiselt Eesti riigikaitse arendamiseks.

Pärast eelmisi Riigikogu valimisi leppisid koalitsioonierakonnad muuhulgas kokku tulumaksuvaba süsteemi muutmises, mida nad ise nimetavad maksuküüru kaotamiseks. Tegemist on kõige kallima valmimislubadusega, mis vähendab riigieelarve tulusid ligi 500 miljonit eurot aastas. Samaaegselt on koalitsioonierakonnad asunud mitmeid makse tõstma ja kehtestama uusi makse, aga ikkagi ei ole leitud rahalisi vahendeid Eesti riigikaitse arendamiseks. Räägitud on ka laiapõhjalise riigikaitsemaksu kehtestamise plaanist. Samas on eesti majandus languses juba üle kahe aasta, mis on pikim majanduslangus Euroopa Liidu riikide hulgas.

Isamaa on alati pidanud äärmiselt oluliseks Eesti riigikaitse arendamist. Samas ei saa me riigikaitset ja ettevõtlust vastandada pidevate maksutõusude ja uute maksude kehtestamisega. Seetõttu peab Isamaa hädavajalikuks loobuda maksutõusudest ja uute maksude kehtestamise plaanidest ja lisaks teeme ettepaneku loobuda nn (väljamõeldud) maksuküüru kaotamisest, mis annab igal aastal Eesti riigieelarvele lisatulusid ligi 500 miljonit aastas. Kui sellele lisaks realiseerida Isamaa ettepanekud riigi bürokraatia vähendamiseks ja riigiaparaadi efektiivsemaks toimimiseks, ongi võimalik leida vahendeid Eesti riigikaitse arendamiseks.

**2. Eelnõu sisu**

Käesoleva eelnõu paragrahviga 1 muudetakse 20. juunil 2023. aastal vastu võetud Tulumaksuseaduse ja kaitseväeteenistuse seaduse muutmise seaduse jõustumissätteid. Muudatuste sisuks on Tulumaksuseaduse paragrahvi 23 lõigete 2-5 kehtetuks tunnistamise jõustumise edasi lükkamine 1. jaanuarini 2028. aastal.

**3. Eelnõu terminoloogia**

Eelnõuga ei võeta kasutusele uusi termineid.

**4. Seaduse mõjud**

Käesoleva seaduse mõjuks on, et riigile kahjulikud rahandusotsused lükatakse edasi aastasse 2028, mistõttu vahepealsetele aastatel laekub riigieelarvesse kuni 500 miljonit eurot aastas.

**5. Seaduse rakendamisega seotud eeldatavad kulud**

Käesoleva seaduse rakendamisega ei kaasne täiendavaid kulusid. Eelnõu vastuvõtmisel loobutakse riigieelarve tulude kahandamisest suurusjärgus umbes 500 miljonit eurot aastas kuni 1. jaanuarini 2028.

**6. Seaduse kooskõla Euroopa Liidu õigusega**

Käesolev eelnõu ei ole vastuolus Euroopa Liidu õigusega.

 **7. Rakendusaktid**

# Käesoleva seaduse rakendamiseks ei ole vaja kehtestada täiendavaid õigusakte.

**8. Seaduse jõustumine**

Seadus jõustub üldises korras.

Algatab Isamaa fraktsioon 08.05.2024. a.

Helir-Valdor Seeder

Isamaa fraktsiooni esimees